
Αποχαιρετισμός στην εκλεκτική μας συνάδελφο Αδαμαντία Σπηλιώτη-Σπίνου                                               
 Σάββατο 12 Σεπτεμβρίου, στον Ιερό Ναό Αγίου Παντελεήμωνος Προαστείου Πατρών, τελείται το 40ήμερο μνημόσυνο για την ανάπαυση της ψυχής της αγαπητής μας συναδέλφου, συνταξιούχου του ΟΤΕ, Αδαμαντίας Σπηλιώτη-Σπίνου. 
Η Αδαμαντία υπήρξε μια γυναίκα-σύμβολο. Μια από εκείνες τις ηρωικές μάνες που ξεχώριζαν για το σπάνιο ήθος, την αξιοπρέπεια, την καλοσύνη και τον βαθύ σεβασμό προς τον συνάνθρωπο. 
Μαζί με τον εξαιρετικό σύζυγό της, Κωνσταντίνο, δημιούργησαν μια υποδειγματική, υπερπολύτεκνη οικογένεια, φέρνοντας στον κόσμο 11 παιδιά και ευτυχώντας να δουν 29 εγγόνια. 
Παράλληλα με τον απαιτητικό της ρόλο ως μητέρα, υπήρξε υποδειγματική εργαζόμενη στον ΟΤΕ. Η προσφορά της χαρακτηριζόταν πάντα από υψηλή ποιότητα, εργατικότητα και επαγγελματισμό, κερδίζοντας την εκτίμηση όλων των συναδέλφων της.
Λόγω αντικειμενικής αδυναμίας, δεν κατέστη δυνατό να παρευρεθώ προσωπικά στην εξόδιο ακολουθία για να της απευθύνω το ύστατο χαίρε.
 Με τα λίγα αυτά λόγια, εκφράζω τον βαθύ σεβασμό μου στη μνήμη της. Σύσσωμο το Διοικητικό Συμβούλιο του Συλλόγου Συνταξιούχων ΟΤΕ περιοχής Πατρών και όλοι οι παλιοί της συνάδελφοι, εκφράζουμε τα θερμά μας συλλυπητήρια στην οικογένειά της. Ας είναι ελαφρύ το χώμα που την σκεπάζει.    

